钦定古今图书集成/明伦汇编/宫闱典/第134卷 > 高淮
## 钦定古今图书集成/明伦汇编/宫闱典/第134卷 > 高淮

按《明外史宦官传》：“淮，尚膳监监丞也。神宗宠爱诸税
监，自大学士赵志皋、沈一贯，尚书李戴、赵世卿、杨俊
民，都御史温纯，巡抚魏允贞、李三才，给事中包见捷，
御史王业弘等，先后谏不下百馀疏，悉寝不报。而诸
税监有所纠劾，朝上夕下，辄加重谴。以故诸税监益
骄，而淮及梁永尤甚。淮自万历二十七年春承命采”
矿征税于辽东。委官廖国泰尝虐民激变，淮诬系诸
生数十人，巡按杨宏科救之，不报。参随杨永恩婪贿
事发，奉旨会勘，卒不问。淮，辽东总兵马林不为淮下，
淮劾其抗法。帝为削林职。给事中侯先春救之，遂戍
林，而謪先春杂职。巡按何尔健与淮互讦，奏淮遣人
邀截于路，责其役而锢之狱，匿疏不以闻。给事中孙
善继劾之，不报。淮请复辽东马市，巡抚赵楫力争，始
得寝。三十一年夏，淮率家丁三百馀，张飞虎帜，金鼓
震天，声言欲入大内谒帝，遂潜住广渠门外。给事中
田大益、孙善继、姚文蔚等言：“淮于春寒雪拥时，统家
丁数百，沿边搜括士民，取金至数十万。今又声言入
京，即求镇守。阳骇军民之耳目，阴夺将吏之兵权。招
纳诸亡命降人，动摇山岳，意欲何为？”吏部尚书李戴、
刑部尚书萧大亨皆劾淮擅离信地，挟兵潜住京师，
乃数百年未有之事。御史袁九皋、刘四科、孔贞一、给
事中梁有年等各疏劾淮，不报。巡抚楫劾淮罪恶万
端，且无故打死指挥张汝立，亦不报。淮因上疏自称
镇守协同关务尚书。大亨迁兵部，争曰：“镇以保岩疆，
关以讦奸宄。淮职止税监，不应妄干帝心。”护淮谬曰：
“朕固命之矣。”淮自是益募死士，时时出塞射猎，发黄
票龙旗，走朝鲜索冠珠貂马。数与边将争功，山海关
内外咸被其毒。又扣除军士月粮。三十六年四月，前
屯卫军尽甲而噪，誓食淮肉。六月，锦州、松山军复变。
淮所遣承舍吴守政自刭。淮惧内奔。大学士朱赓言：
“未逾月而辽境四乱，皆淮所致。饥军合叛，众臣不知
辽事之终矣。”淮既逃死，遂卸罪于同知王邦才、参将
李孟阳，言二人逐杀钦使，劫夺御用钱粮。二人皆逮
问，边民益哗。蓟辽总督蹇达再疏暴淮罪，乃召归，而
以通湾税监张晔兼领其事，孟阳竟死狱中。邦才至
四十一年乃释。